Keywords

Summary



Keywords

1. Ribištvo – Ohranjanje morskih virov – Ureditev ribolovnih kvot

(Akt o pristopu iz leta 1985, člen 2)

2. Ribištvo – Ohranjanje morskih virov – Ureditev ribolovnih kvot

(Uredba Sveta št. 3760/92, člen 8(4))

3. Pravo Skupnosti – Načela – Enako obravnavanje – Diskriminacija na podlagi državljanstva

(Akt o pristopu z leta 1985; Uredba Sveta št. 2341/2002)

4. Pristop novih držav članic k Skupnostim – Španija – Ribištvo

(Akt o pristopu z leta 1985, členi od 154 do 166; Uredba Sveta št. 2341/2002)

Summary

1. Zahtevo po relativni stabilnosti razdelitve ribolovnih kvot med državami članicami je treba razumeti tako, da pomeni izključno to, da vsaka država članica ohrani določen odstotek pri razdelitvi ribolovnih možnosti. Ključ za razdelitev, določen z Uredbo št. 170/83, ki je bil prvotno določen ob upoštevanju povprečnih količin, ki so jih ulovile flote različnih držav članic v obdobju med letoma 1973 in 1978, se bo do sprejetja uredbe o njeni spremembi po postopku, po katerem je bila sprejeta ta ista uredba, še naprej uporabljal.

V zvezi s tem zaradi pristopa nove države članice, med drugim Kraljevine Španije in Portugalske republike, ki sam po sebi ne more ustvarjati pravnih učinkov, Svetu ni treba spremeniti obstoječe razdelitve. Prav tako ima lahko iztek prehodnega obdobja, kakor je opredeljen v Aktu o pristopu, le pravne posledice, ki jih ta akt predvideva. Vendar ta ne predvideva niti spremembe ključa za razdelitev, ki bi začela učinkovati po izteku prehodnega obdobja, niti obveznosti, da Svet ta ključ v navedenem trenutku spremeni. Zato to, da obstoječi ključ razdelitve s kasnejšim aktom Sveta ni bil spremenjen, ni v nasprotju z načelom relativne stabilnosti.

(Glej točke od 27 do 30 in 32.)

2. Razdelitev ribolovnih možnosti med državami članicami, kakor jo določa člen 8(4) Uredbe št. 3760/92 o vzpostavitvi sistema Skupnosti na področju ribištva in ribogojstva, implicira presojo zapletenega gospodarskega položaja, pri kateri ima Svet široko pooblastilo za odločanje po prostem preudarku. Zato se mora nadzor sodišča omejiti na to, da preizkusi, ali pri zadevnem ukrepu ni podana očitna napaka ali zloraba pooblastil oziroma da zadevni organ ni očitno prekoračil svojega pooblastila za odločanje po prostem preudarku.

(Glej točko 38.)

3. Svet s tem, da v Uredbi št. 2341/2002 o določitvi možnosti ribolova v vodah Skupnosti za leto 2003 Kraljevine Španije ne obravnava enako kot držav članic, ki so sodelovale pri začetni razdelitvi ribolovnih kvot pred pristopom navedene kraljevine oziroma pri kasnejših razdelitvah v prehodnem obdobju, glede nje ni ravnal diskriminatorno.

Treba je namreč razlikovati med pojmoma dostopa do vod in dostopa do virov. Čeprav ima Kraljevina Španija po izteku prehodnega obdobja znova dostop do vod Severnega morja in Baltskega morja, to ne pomeni, da imajo španska plovila dostop do virov v teh morjih enako kot države članice, ki so sodelovale pri začetni porazdelitvi ali kasnejših porazdelitvah. Iz tega izhaja, da Kraljevina Španija ni bila v enakem položaju kot druge države članice, katerih plovila so v zadnjem času, med upoštevnim referenčnim obdobjem, lovila v teh vodah.

(Glej točke od 55 do 57.)

4. Svet s tem, da z Uredbo št. 2341/2002 o določitvi možnosti ribolova v vodah Skupnosti za leto 2003 Kraljevini Španiji ni dodelil določenih ribolovnih kvot v Severnem morju, nikakor ni kršil Akta o pristopu Kraljevine Španije in Portugalske republike..

Členi od 154 do 166 Akta o pristopu opredeljujejo režim, ki velja za sektor ribištva v Severnem morju, le za prehodno obdobje. Ti členi torej načeloma ne morejo biti podlaga za zahteve, ki se nanašajo na obdobje, ki se je začelo kasneje, po njegovem izteku. S koncem prehodnega obdobja torej velja acquis communautaire , ki obsega ključ razdelitve, ki ga določajo predpisi, ki so veljali ob pristopu Kraljevine Španije.

(Glej točke 64, 66 in 67.)